[pic] | EUROOPAN YHTEISÖJEN KOMISSIO |

Bryssel 19.9.2007

KOM(2007) 538 lopullinen

KOMISSION KERTOMUS EUROOPAN PARLAMENTILLE

varainhoitovuotta 2005 koskevien vastuuvapauden myöntämispäätösten seurannasta (tiivistelmä) – Euroopan parlamentin päätöslauselmat[SEK(2007) 1185]

SISÄLLYSLUETTELO

JOHDANTO 3

I – KOMISSION VASTAUKSET SUOSITUKSIIN, JOITA EUROOPANPARLAMENTTI ON ESITTÄNYT YLEISEN TALOUSARVION TOTEUTTAMISTA KOSKEVAN VASTUUVAPAUDENMYÖNTÄMISESTÄ ANTAMASSAAN PÄÄTÖSLAUSELMASSA 4

A) Monialaiset kysymykset 4

b) Alakohtaiset kysymykset 6

c) Tilintarkastustuomioistuimen erityiskertomukset 9

II – EUROOPAN PARLAMENTIN MYÖNTÄMÄ VASTUUVAPAUS EUROOPAN KEHITYSRAHASTOLLE 9

III – Yksittäisiä virastoja koskevat suositukset päätöslauselmissa 10

JOHDANTO

Käännösmääriä koskevien rajoitusten vuoksi komission kertomus Euroopan parlamentin tekemien varainhoitovuotta 2005[1] koskevien vastuuvapauden myöntämispäätösten seurannasta julkaistaan kaikilla EU:n virallisilla kielillä tiivistelmänä. Komission yksityiskohtaiset vastaukset kaikkiin parlamentin tekemiin suosituksiin ovat saatavilla komission valmisteluasiakirjassa,[2] joka julkaistaan englanniksi, ranskaksi ja saksaksi. Molemmat seurantakertomukset liittyvät Euroopan parlamentin 24. huhtikuuta 2007 antamiin päätöslauselmiin.

Tämän tiivistelmäkertomuksen kussakin luvussa[3] mainitaan viitteet edellä mainitussa komission valmisteluasiakirjassa käytettyihin suositusten numeroihin. Viitteiden avulla valmisteluasiakirjasta voidaan löytää kaikki suositukset (ja komission jo toteuttamat tai suunnittelemat toimet), jotka liittyvät johonkin tiettyyn lukuun tai kiinnostavat lukijaa erityisesti.

Molemmat kertomukset on laadittu EY:n perustamissopimuksen 276 artiklan 3 kohdan, Euratom-sopimuksen 180 b artiklan, EKR:n varainhoitoasetuksen 119 artiklan 5 kohdan sekä aiempiin EKR:n varainhoitoasetuksiin sisältyvien samankaltaisten säännösten nojalla. Näissä säännöksissä todetaan seuraavaa: ”Komissio ryhtyy kaikkiin aiheellisiin toimiin ottaakseen huomioon Euroopan parlamentin sen vastuuvapauden myöntämistä koskevissa päätöksissä tai muussa yhteydessä menojen käytöstä esittämät huomautukset sekä ne huomiot, jotka on liitetty vastuuvapauden myöntämisestä annettuihin neuvoston suosituksiin. Komissio antaa Euroopan parlamentin tai neuvoston pyynnöstä kertomuksia niistä toimenpiteistä, jotka on toteutettu näiden huomautusten ja huomioiden perusteella, erityisesti ohjeista, jotka on annettu talousarvion toteuttamisesta vastuussa oleville. Nämä kertomukset toimitetaan myös tilintarkastustuomioistuimelle”.[4]

Yleisen talousarvion toteuttamista sekä EKR:n ja erillisvirastojen toimintaa koskeviin vastuuvapauden myöntämispäätöksiin sisältyy komission havaintojen mukaan yhteensä 163 Euroopan parlamentin komissiolle osoittamaa suositusta. Komissio katsoo, että 52 suosituksen osalta edellytetyt toimenpiteet on jo toteutettu, vaikka eräissä tapauksissa niiden tuloksia on vielä tarkasteltava. Komissio hyväksyy 99 muuta suositusta ja toteuttaa parlamentin esittämät toimenpiteet. Komissio ei voi hyväksyä 12:ta suositusta eikä sen vuoksi toteuta parlamentin esittämiä toimenpiteitä.[5]

I – KOMISSION VASTAUKSET SUOSITUKSIIN, JOITA EUROOPAN PARLAMENTTI ON ESITTÄNYT YLEISEN TALOUSARVION TOTEUTTAMISTA KOSKEVAN VASTUUVAPAUDEN MYÖNTÄMISESTÄ ANTAMASSAAN PÄÄTÖSLAUSELMASSA

Seuraavassa esitetään tiivistelmä komission vastauksista pyyntöihin, joita parlamentti on esittänyt varainhoitovuotta 2005 koskevan vastuuvapauden myöntämisestä antamissaan päätöslauselmissa.

A) Monialaiset kysymykset

Tarkastuslausuma (komission valmisteluasiakirja, 1–7 kohta)

Komissio on korjannut tilinpäätöksestä mahdollisuuksien mukaan virheet, jotka tilintarkastustuomioistuin havaitsi vuonna 2005 tekemänsä tarkastuksen aikana. Komissio on myös tutkinut virheitä ja niiden syitä suunnitellessaan vuoden 2006 tilien päättämistä ja toteuttaessaan sen, jotta virheiden toistuminen vältetään. Komission tilinpitäjä toimittaa budjettivallan käyttäjälle kuuden kuukauden välein kertomuksen ennakkomaksuista.

Jäsenvaltioiden kanssa yhteistyössä toteutettavan hallinnoinnin osalta komissio on pyytänyt jäsenvaltioita varmistamaan, että rakennerahastojen edunsaajille tiedotetaan tarkastuksista ja rahoituksen peruuttamisen mahdollisuudesta. Lisäksi on annettu lisäohjeita tiedoista, joita jäsenvaltioiden on lähetettävä komissiolle sääntöjenvastaisuuksien vuoksi toteutetusta takaisinperinnästä ja rahoituksen peruuttamisesta, ja raportointisäännöksiin on tehty muutos. Komissio antoi kauden 2000–2006 ohjelmien päättämistä koskevat suuntaviivat elokuussa 2006. Lisäksi se on laatinut ohjeistusta, jossa kuvataan ensimmäisen hallintotason tarkastuksissa ja maksajaviranomaisten toteuttamissa tarkastuksissa noudatettavia hyviä käytänteitä.

Jos komissio havaitsee kansallisissa valvontajärjestelmissä puutteita, jotka liittyvät maatalousmenoihin ja rakennetoimista aiheutuviin menoihin, se asettaa vaadituille korjaustoimille määräajat. Mikäli toimia ei toteuteta viipymättä, komissio voi keskeyttää maksujen suorittamisen tai tehdä rahoituskorjauksia. Nämä toimenpiteet kannustavat jäsenvaltioita tehostamaan valvontaansa. Komissio on myös tehnyt neuvostolle ehdotuksen yhteisen maatalouspolitiikan rahoituksesta annetun neuvoston asetuksen (EY) N:o 1290/2005 muuttamisesta. Muutettuun asetukseen on sisällytetty säännös uudesta läpinäkyvästä ja tehokkaasta järjestelmästä, joka antaa komissiolle mahdollisuuden edelleen yksinkertaistaa keinoja, joilla vähennetään jäsenvaltiolle suoritettavia maksuja tai keskeytetään maksut silloin kun kansallisissa valvontajärjestelmissä havaitaan vakavia ja jatkuvia puutteita.

Kansalliset hallinnointia koskevat ilmoitukset (komission valmisteluasiakirja, 8 kohta)

Koska 27 jäsenvaltiolla on erilaiset hallintorakenteet ja yhteistyössä komission kanssa hallinnoitaviksi annettuja varoja hallinnoidaan jäsenvaltioissa eri tavoin, komissio katsoo, että vakiomuotoisen ilmoituslomakkeen käytöstä ei saataisi merkittävää hyötyä. Komissio suhtautuu kuitenkin jatkossakin myönteisesti aloitteisiin, jotka koskevat yhteistyössä komission kanssa toteutettavaa varojen hallinnointia ja joita kansalliset viranomaiset tekevät tarkistetun varainhoitoasetuksen 53 artiklan 3 kohdan mukaisesti, jossa säädetään, että ”jäsenvaltioiden on laadittava asianmukaisella kansallisella tasolla vuotuinen yhteenveto saatavilla olevista tarkastuksista ja ilmoituksista.” Ilmoitusmalleja on myös sisällytetty alakohtaiseen lainsäädäntöön.

Toimielinten sopimuksen 44 kohta (komission valmisteluasiakirja, 9 kohta)

Pääosastojen toimintakertomukset sisältävät arvioinnin hallinnointi- ja valvontajärjestelmien toiminnasta. Silloin kun pääosastot hallinnoivat varoja yhteistyössä jäsenvaltioiden kanssa, niiden kertomuksissa esitetyt arviot kattavat myös jäsenvaltioiden toteuttamat toimet.

Maksujen keskeyttäminen ja rahoituskorjaukset (komission valmisteluasiakirja, 10–21 kohta)

Komissio jatkaa lainsäädäntöön perustuvaa käytäntöä, jonka mukaisesti se keskeyttää maksut ja määrää rahoitusoikaisuja, jos jäsenvaltioissa havaitaan vakavia järjestelmien puutteista johtuvia virheitä ohjelmissa, joita jäsenvaltiot ja komissio hallinnoivat yhdessä. Rakennerahastoihin kaudella 2007–2013 sovellettavien sääntöjen mukaan pääjohtaja voi keskeyttää ohjelmalle suoritettavat maksut enintään kuuden kuukauden ajaksi. Komissio on myös tehnyt neuvostolle ehdotuksen yhteisen maatalouspolitiikan rahoituksesta annetun neuvoston asetuksen (EY) N:o 1290/2005 muuttamisesta. Muutettuun asetukseen on sisällytetty säännös uudesta läpinäkyvästä ja tehokkaasta järjestelmästä, joka antaa komissiolle mahdollisuuden edelleen yksinkertaistaa keinoja, joilla vähennetään jäsenvaltiolle suoritettavia maksuja tai keskeytetään maksut silloin kun kansallisissa valvontajärjestelmissä havaitaan vakavia ja jatkuvia puutteita. EY:n vuoden 2006 tilinpäätöksessä on jo tietoja komission tekemistä rahoituskorjauksista. Vuoden 2007 tilinpäätökseen on tarkoitus sisällyttää myös tietoja jäsenvaltioiden tekemistä rahoituskorjauksista.

Komission sisäisen valvonnan järjestelmä (komission valmisteluasiakirja, 22–26 kohta)

Komissio esitti vuoden ensimmäiseltä puoliskolta tulostaulukon heinäkuussa 2007. Lopullinen kertomus yhdennetyn sisäisen valvonnan kehyksen laatimiseen tähtäävästä toimintasuunnitelmasta on tarkoitus antaa vuoden 2008 alussa. Lopullisessa kertomuksessa annetaan ensimmäinen katsaus eri toimenpiteiden vaikutuksesta varmuuteen, ja siinä esitetään päätelmiä yhdennetyn sisäisen valvonnan kehyksen lujittamisesta jatkossa. Joidenkin toimien määräaika on joulukuun lopussa 2007, minkä jälkeen komissio tarvitsee tietyn vähimmäisajan eri toimien tulosten arviointia ja kokoamista varten, ja se pystyy tämän vuoksi toimittamaan lopullisen kertomuksen vasta alkuvuonna 2008.

Poliittinen vastuu ja komission vastuu hallinnoinnissa (komission valmisteluasiakirja, 27–40 kohta)

Komissio jatkaa vuotuisia toimintakertomuksia koskevaa työtään yhdenmukaistaakseen hallinnointijärjestelmien ja sisäisten valvontajärjestelmien esittämistavan, ja pyrkii paremmin selittämään pääjohtajien tekemien varaumien seuraukset. Se jatkaa myös laillisuutta, sääntöjenmukaisuutta ja moitteetonta varainhoitoa koskevien indikaattorien kehittämistä yksiköiden muodostamille ryhmille. Yksittäistä jäsenvaltiota koskeva pääjohtajan lausuma on jo komission käytäntö silloin, kun varaumat viittaavat valvonnan puutteisiin yksittäisessä jäsenvaltiossa.

Antamalla yhteenvedon komissio ottaa poliittisen vastuun pääjohtajiensa ja toimialajohtajiensa hallintotoimista niiden lausumien ja varaumien perusteella, joita nämä ovat vuotuisissa toimintakertomuksissaan esittäneet. Euroopan parlamentin ehdottama komission pääsihteerin allekirjoittama yhteenveto ei lisäisi komission vastuuvelvollisuutta, koska se aiheuttaisi sekaannusta sekä mahdollisesti tehtävien ja vastuiden päällekkäisyyttä. Valtuutetut tulojen ja menojen hyväksyjät ovat komission vuoden 2000 hallinnonuudistuksen myötä yksin vastuussa toimiensa toteuttamisesta. Hallinnollisen vastuun jakamista valtuutettujen tulojen ja menojen hyväksyjien ja kollegion välillä ei voida yhdistää siihen, että pääjohtajat arvioisivat toistensa työtä.

Komissio jatkaa avoimuutta koskevan eurooppalaisen aloitteen täytäntöönpanoa. Se on jo käynnistänyt lukuisia aloitteita, joista esimerkkinä mainittakoon EU:n avustusten saajia koskevien tietojen julkaiseminen.

b) Alakohtaiset kysymykset

Tulot (komission valmisteluasiakirja, 41–42 kohta)

Komissio sisällyttää valvontakertomuksiinsa varaumat, jotka koskevat jäsenvaltioiden vuotuisten alv-ilmoitusten eriä. Komissio selvittää jatkossakin sekä yksittäisten jäsenvaltioiden kanssa että omia varoja käsittelevässä neuvoa-antavassa komiteassa, kuinka jäsenvaltioita voidaan auttaa toimittamaan nopeammin tiedot, jotka komissio tarvitsee poistaakseen varaumat.

BKTL:oon perustuvien omien varojen osalta komissio tekee valittujen kansallisten aggregaattien suorempia tarkastuksia vuosien 2007–2009 BKTL:oon liittyvien tarkastuskäyntien aikana. Komissio tekee kohdennetusta välillisestä rahoituspalvelusta ehdotuksen, jonka mukaan kohdennetut välilliset rahoituspalvelut sisällytetään omia varoja laskettaessa käytettyyn BKTL-käsitteeseen, kun komissio katsoo, että kaikki jäsenvaltiot pystyvät toteuttamaan muutoksen samalla tavalla. Tämän oletetaan olevan mahdollista vuonna 2008.

Yhteinen maatalouspolitiikka (komission valmisteluasiakirja, 43–45 kohta)

Euroopan parlamentin tavoin komissio panee tyytyväisenä merkille tilintarkastustuomioistuimen toteamuksen, että yhdennetty hallinto- ja valvontajärjestelmä asianmukaisesti sovellettuna on tehokas väline, jolla vähennetään virheiden ja sääntöjenvastaisten menojen riskiä yhteisessä maatalouspolitiikassa. Komissio valvoo edelleen, että yhdennettyä hallinto- ja valvontajärjestelmää sovelletaan täysimääräisesti ja oikein kaikissa jäsenvaltioissa. Puutteita havaittuaan komissio määrää viipymättä rahoituskorjauksia.

Jälkitarkastukset toteutetaan asetuksen (ETY) N:o 4045/89 mukaisesti. Asetuksessa säädetään jälkitarkastusten järjestelmästä, joka täydentää alakohtaisia ennakkomaksujärjestelmiä useissa yhteiseen maatalouspolitiikkaan liittyvissä toimissa. Järjestelmä muodostaa ylimääräisen valvontavaiheen, jolla varmistetaan, että maksutapahtumat on toteutettu sääntöjen mukaisesti ja että havaitut aiheettomasti maksetut määrät saadaan perittyä takaisin.

Komissio on toteuttanut toimia korjatakseen maaseudun kehittämistä ja vientitukia koskevissa tarkastuksissa havaitut ongelmat. Komissio on myös käsitellyt oliiviöljyalalla havaittuja puutteita ja käynnistänyt tilien tarkistamiseen ja hyväksymiseen liittyvät menettelyt. Suurin osa oliiviöljyn tuotannosta on liitetty tilatukijärjestelmään. Tukea ei tämän vuoksi enää makseta tuotetun määrän vaan alueen perusteella, ja tuen maksamista valvotaan yhdennetyllä hallinto- ja valvontajärjestelmällä. Tämän pitäisi vähentää virheiden määrää selvästi.

Rakennetoimet (komission valmisteluasiakirja, 46–51 kohta)

Komissio aikoo toteuttaa kaikki Euroopan parlamentin suosittamat toimet. Se huolehtii jatkuvasta valvonnasta tekemällä tarkastuksia, koordinoimalla toimia sekä antamalla ohjeita ja tietoja hyvistä käytänteistä. Jos komissio havaitsee jäsenvaltioiden järjestelmissä puutteita, se antaa suosituksia tilanteen parantamiseksi ja vakavissa tapauksissa se antaa hyväksyntänsä korjaaville toimintasuunnitelmille, joiden toteuttamista se seuraa tiiviisti. Jos ongelmia ei pystytä ratkaisemaan, komissio keskeyttää maksut asianomaiselle ohjelmalle tai jäsenvaltiolle. Komissio keskeytti EAKR:sta rahoitettaviin toimiin liittyvät maksut tietyille ohjelmille Yhdistyneessä kuningaskunnassa huhtikuussa 2007. Komissio harkitsee maksujen keskeyttämistä tarvittaessa myös muissa tapauksissa. Jotta aiempiin maksuihin liittyvät järjestelmän puutteista johtuvat virheet voidaan korjata, komissio pyytää jäsenvaltiota tarkastamaan asianomaiset maksut ja tekemään korjauksia.

Komissio keskittyy valvontatehtävänsä mukaisesti valvontajärjestelmien kehittämiseen ja niiden kokonaistehokkuuden parantamiseen. Toimintasuunnitelma yhdennetyn sisäisen valvonnan kehyksen luomiseksi on vauhdittanut tätä prosessia. Komission pääosastojen vuotuisissa toimintakertomuksissa arvioidaan valvontajärjestelmien tehokkuutta jäsenvaltioissa. Arviot perustuvat komission kattavaan tarkastustyöhön, ja toimintakertomuksista ilmenevät tapaukset, jotka muodostavat erityisen riskin yhteisöjen talousarviolle. Komissio seuraa sovittujen toimintasuunnitelmien täytäntöönpanoa tiiviisti niiden jäsenvaltioiden ja ohjelmien osalta, joista on tehty varaumia pääjohtajien vuosi-ilmoituksissa, sekä muiden sellaisten järjestelmien osalta, joissa on havaittu vakavia puutteita.

Sisäiset politiikat, mukaan lukien tutkimus (komission valmisteluasiakirja, 52–67 kohta)

Komissio pitää Euroopan parlamentin tavoin valitettavana sitä, että aiempina vuosina havaittuja ongelmia ei ole kyetty ratkaisemaan. Komissio pyrkii edelleen parantamaan valvontajärjestelmiään yhdennetyn sisäisen valvonnan kehyksen luomista koskevan toimintasuunnitelman mukaisesti. Liian suuriksi ilmoitettujen menojen korvaamiseen liittyvän riskin minimoimiseksi tutkimusalalla on otettu käyttöön monivuotinen strategia, jossa asetetaan tavoitteeksi muun muassa jälkitarkastusten määrän huomattava lisääminen. Lisäksi on kehitetty ”yhdessä sovittuja menettelyjä”, joita on noudatettava tutkimuksen seitsemännessä puiteohjelmassa laadittaessa lausuntoja rahoitusselvityksistä ja vakioavustussopimuksissa kuvatuista menettelytavoista. Näiden toimien on tarkoitus vähentää virheitä tehostamalla niiden ennaltaehkäisyä, havaitsemista ja korjaamista.

Tutkimuksen seitsemännessä puiteohjelmassa on myös toteutettu toimia, joilla yksinkertaistetaan kustannusten korvaamista, mukaan lukien kertakorvausten maksaminen kansainvälisen yhteistyön kumppanimaille epäsuoria toimia koskevien avustussopimusten puitteissa. Tutkijoiden työajan kirjaamista koskevat vaatimukset on ilmoitettu selvästi rahoitusselvityksistä laadittavia lausuntoja koskevissa toimintaohjeissa ja avustussopimukseen liitetyissä menettelyohjeissa. Tilintarkastajien on vahvistettava vaatimusten noudattaminen. Komissio julkisti vuonna 2007 ohjeet myös rahoituksen saajille.

Kansalliset virastot saavat nuoria ja koulutusta koskevista uuden sukupolven ohjelmista tehdyissä päätöksissä kattavan luettelon tarkastuksista ja valvontatoimista, joilla seurataan menettelyjen noudattamista ja sisäisten valvontajärjestelmien toimintaa. Näin varmistetaan ja todennetaan maksutapahtumien laillisuus ja sääntöjenmukaisuus sekä toimien toteutuminen ja tukikelpoisuus.

Liitteenä olevassa valmisteluasiakirjassa komissio antaa yksityiskohtaiset vastaukset Euroopan parlamentin suosituksiin, jotka koskevat sisäisen politiikan osa-alueita.

Ulkoiset toimet (komission valmisteluasiakirja, 68–80 kohta)

Komissio on tietoinen riskeistä hankkeita toteuttavissa organisaatioissa ja on toteuttanut viime vuosien aikana lukuisia toimenpiteitä lieventääkseen riskien potentiaalisia vaikutuksia. Toimenpiteisiin ovat kuuluneet muun muassa vakiomuotoisten sopimusmääräysten käyttö ja niiden parantelu. Esimerkiksi vuoden 2006 alussa tarkistettiin avustuksista ja palkkioperusteisista palveluista tehtyjä vakiosopimuksia. Sopimuksissa on nyt vakiomuotoiset toimintaohjeet tilintarkastajille, joiden on ennen loppumaksun suorittamista tarkastettava menot, jotka yhteisön rahoituksen saajat ilmoittavat komissiolle. Uusia toimintaohjeita on tarkistettu, jotta sopimusehtojen noudattamisen valvontaa voidaan tehostaa, mukaan luettuina julkisiin hankintamenettelyihin liittyvät ehdot. EuropeAid-yhteistyötoimiston yhtenäisellä tieto- ja hallintojärjestelmällä (CRIS) voidaan tehdä analyyseja esimerkiksi täytäntöönpanevan organisaation tai hallinnointityypin perusteella. Järjestelmää kehitetään jatkuvasti hallintoon liittyvien tarpeiden muuttuessa.

Varainhoitovuotta 2005 koskevan vastuuvapauden myöntämisestä annettuun Euroopan parlamentin päätöslauselmaan sisältyy myös joitakin kehitysyhteistyöpolitiikkaa ja ulkosuhteita koskevia suosituksia. Komission vastaukset näihin suosituksiin löytyvät liitteenä olevan valmisteluasiakirjan kohdista, joissa käsitellään ulkoisia toimia ja Euroopan kehitysrahastoja.

Liittymistä valmisteleva strategia (komission valmisteluasiakirja, 81–84 kohta)

Euroopan parlamentin suosituksen mukaisesti komissio jatkaa liittymistä valmistelevaan strategiaan liittyvien ohjelmien menoja valvovien kansallisten järjestelmien tiivistä seurantaa, erityisesti Sapard/Ipard- maksajavirastojen seurantaa. Kun komissio aloittaa yhteishankkeita kansainvälisten laitosten kanssa, se kiinnittää erityisesti huomiota kyseisistä laitoksista tai komissiosta saatavaan asiantuntemukseen ja lisäarvoon sekä varainhoitoasetuksen noudattamiseen.

Hallintomenot ja erillisvirastoihin liittyvät kysymykset (komission valmisteluasiakirja, 85–96 ja 150–163 kohta)

Komissio panee tyytyväisenä merkille, että tilintarkastustuomioistuimen tarkastuksessa ei tullut esille olennaisia virheitä, joilla olisi ollut vaikutusta hallintomenojen laillisuuteen ja sääntöjenmukaisuuteen. Komissio laatii rakennusten ylläpitokustannuksista kunnostussuunnitelmaa koskevan ennusteen, joka toimitetaan Euroopan parlamentille ja neuvostolle. Komissio tutkii myös, onko se kärsinyt tappioita Euroopan parlamentin mainitseman hissi- ja liukuporraskartellin vuoksi. Komissio toteaa lisäksi, että työkyvyttömyyseläkkeitä myönnetään ja pidennetään ainoastaan lääketieteellisistä syistä.

Komissio antoi 27. kesäkuuta 2007 kertomukset Bulgarian ja Romanian edistymisestä liitännäistoimenpiteiden täytäntöönpanossa liittymisen jälkeen (KOM(2007) 377 ja KOM(2007) 378). Nämä kertomukset, joissa käsitellään muun muassa oikeuslaitoksen uudistamista sekä korruption ja järjestäytyneen rikollisuuden torjuntaa, on toimitettu neuvostolle ja Euroopan parlamentille.

Euroopan parlamentti on antanut sekä yleisen talousarvion vastuuvapauden myöntämismenettelyssä että yksittäisten virastojen vastuuvapauden myöntämistä koskevissa päätöslauselmissa komissiolle useita suosituksia, jotka koskevat sääntelyvirastoja.[6]

Komissio on Euroopan parlamentin kanssa samaa mieltä ongelmista, jotka liittyvät hyvään hallintotapaan ja erillisvirastojen sääntelyn parantamiseen. Komissio katsoo, että hyväksymällä toimielinten välinen sopimus Euroopan unionin sääntelyvirastojen toimintakehyksestä (KOM(2005) 59) voitaisiin merkittävästi edistää muun muassa vaikutusten arviointiin, kustannus-hyötynäkökohtiin, arviointiin ja vuotuisiin toimintakertomuksiin liittyvien parlamentin suositusten noudattamista. Komissio toivoo, että neuvosto voi edistää tätä tärkeää asiaa lähitulevaisuudessa. Komissio kunnioittaa erillisvirastojen itsemääräämisoikeutta, mutta antaa niille jatkossakin kattavia ohjeita ja muuta tukea. Tästä ovat esimerkkejä varsinkin palvelutasosopimukset, joita komissio teki useiden sääntelyvirastojen kanssa monilla hallinnon ja koulutuksen aloilla vuonna 2006.[7]

c) TILINTARKASTUSTUOMIOISTUIMEN ERITYISKERTOMUKSET

Euroopan parlamentti on antanut komissiolle suosituksia, jotka koskevat tilintarkastustuomioistuimen vuosina 2005 ja 2006 julkaisemia kymmentä erityiskertomusta. Komission vastaukset näihin suosituksiin löytyvät komission valmisteluasiakirjasta (97–131 kohta).

II – EUROOPAN PARLAMENTIN MYÖNTÄMÄ VASTUUVAPAUS EUROOPAN KEHITYSRAHASTOLLE

Komissio on jo puuttunut tai piakkoin aikeissa puuttua miltei kaikkiin Euroopan parlamentin esiin tuomiin Euroopan kehitysrahastoa (EKR) koskeviin kysymyksiin. Komission valmisteluasiakirjassa (132–149 kohta) on asiasta yksityiskohtaiset tiedot, mutta komissio haluaa kuitenkin ottaa tässä esiin seuraavat seikat:

Kirjanpito- ja tilinpäätösjärjestelmä

Komissio antaa Euroopan parlamentille säännöllisin väliajoin tietoja kirjanpito- ja tilinpäätösjärjestelmänsä ajanmukaistamisesta, mukaan lukien EKR:n kirjanpitoa ja tilinpäätöstä laadittaessa käytettävä tietotekniikkajärjestelmä (ks. KOM(2007) 343, 21.6.2007). Kun uusi järjestelmä on otettu käyttöön, komissio toimittaa täydelliset tiedot tilintarkastustuomioistuimelle ja Euroopan parlamentille. Vaikka järjestelmän käyttöönotto on viivästynyt, EKR:n vuosien 2005 ja 2006 tilinpäätökset laadittiin suoriteperusteisen kirjanpidon periaatteiden mukaisesti.

Tarkastus- ja valvontajärjestelmät

Komission keskeisiä valvontajärjestelmiä on kehitetty jatkuvasti viime vuosien aikana muun muassa tilintarkastustuomioistuimen suositusten perusteella. Hankkeita toteuttavissa organisaatioissa tehtävien kattavien tarkastusten laatua on parannettu entisestään erityisesti käyttämällä ja uudistamalla vakiomuotoisia sopimusmääräyksiä. Näihin kuuluvat esimerkiksi vakiomuotoiset toimintaohjeet ja raportointimallit ulkoisille tilintarkastajille, joiden on ennen loppumaksun suorittamista tarkastettava menot, jotka yhteisön rahoituksen saajat ilmoittavat komissiolle avustuksista ja palkkioperusteisista palveluista tehtyjen sopimusten yhteydessä. Toimintaohjeita on tarkistettu siten, että sopimusehtojen noudattamisen valvontaa voidaan tehostaa. Tarvittaessa toimia täydennetään tarkistamalla EuropeAid-yhteistyötoimiston nykyistä tarkastusstrategiaa.

Yhteistyö jäsenvaltioiden kanssa

Uudella varainhoitoasetuksella tehostetaan yhteistyötä ja yhteisrahoitusta jäsenvaltioiden kanssa ja korostetaan tuen vaikuttavuuden merkitystä. Komissio käyttää jo nykyään toimiensa täytäntöönpanossa paljon yksityisiä yrityksiä, jotka valitaan tarjousmenettelyillä ja joiden tekniset ja taloudelliset valmiudet selvitetään valintaprosessin aikana.

III – YKSITTÄISIÄ VIRASTOJA KOSKEVAT SUOSITUKSET PÄÄTÖSLAUSELMISSA

Euroopan parlamentti on antanut sekä yleisen talousarvion vastuuvapauden myöntämismenettelyssä että yksittäisten virastojen vastuuvapauden myöntämistä koskevissa päätöslauselmissa komissiolle useita suosituksia. Edellä yleistä talousarviota koskevassa osiossa on esitetty tiivistelmä komission vastauksista joihinkin virastoja koskeviin monialaisiin kysymyksiin. Komission vastaukset muihin monialaisiin kysymyksiin ja sille osoitettuihin yksittäisiä virastoja koskeviin suosituksiin ovat valmisteluasiakirjassa (87–93 ja 150–163 kohta).

* * *

[1] Yleisen talousarvion toteuttamista vuonna 2005 sekä EKR:n ja erillisvirastojen toimintaa vuonna 2005 koskevat vastuuvapauden myöntämismenettelyt.

[2] Komission valmisteluasiakirja, joka on liitteenä varainhoitovuotta 2005 koskevien vastuuvapauden myöntämispäätösten seurannasta laaditussa komission kertomuksessa Euroopan parlamentille.

[3] Sekä tässä tiivistelmäkertomuksessa että yksityiskohtaisessa valmisteluasiakirjassa noudatetaan Euroopan parlamentin suositukset sisältävien päätöslauselmien rakennetta.

[4] Ks. myös yleiseen talousarvioon sovellettavan varainhoitoasetuksen 147 artikla.

[5] Ks. suositukset 2, 8, 29, 33, 36, 68, 86, 107, 134, 153, 162, ja 163.

[6] Sekä yleisen talousarvion toteuttamista että yksittäisiä virastoja koskevan vastuuvapauden myöntämisestä annetut päätöslauselmat sisältävät suosituksia komissiolle virastoja koskevissa horisontaalisissa kysymyksissä sekä yksittäisiä virastoja koskevissa erityiskysymyksissä. Komission vastaukset näihin suosituksiin löytyvät valmisteluasiakirjan 87–93 ja 150–163 kohdasta.

[7] Ks. myös muut valmisteluasiakirjan 152 kohdassa mainitut esimerkit.